23-11-2018

Ditte Møller/ Casper Skov Andersen

Slagelse Kommune

Navnerettigheder Antvorskov

Bilag 3 Retningslinjer for udlejning, reklamering og sponsorater

# **Leje af lokaler, haller og udendørs anlæg**

Alle kommunale lokaler, haller, baner, idrætsanlæg mv. kan som udgangspunkt udlejes til fx kampe, mesterskaber, koncerter og andre typer af kultur- og idrætsarrangementer, såfremt de er ledige. Dog udlejes faciliteterne ikke til private fester o.l.

**Foreninger mv., der kan få anvist faciliteter gratis efter Folkeoplysningsloven (Gruppe 1):**

* Godkendte folkeoplysende foreninger og aftenskoler hjemmehørende i Slagelse Kommune, såfremt der er tale om foreningsaktivitet for foreningens medlemmer og således ikke kommercielle aktiviteter eller aktiviteter, der ikke er foreningens kerneaktivitet, eller hvor der opkræves entré af tilskuere.
* Selvorganiserede grupper, såfremt de har modtaget tilskud til afvikling af aktiviteten fra Udviklingspuljen inden for folkeoplysningsområdet.

**Foreninger mv., der på baggrund af politisk beslutning som hovedregel kan låne faciliteter gratis efter kommunalfuldmagten mv. (Gruppe 2A)**

* Hjemmehørende foreninger og foreningslignende grupper, som kommunen lovligt kan støtte. Det vil sige, at
	+ de skal være åbne for alle eller en sagligt afgrænset kreds,
	+ de skal udøve en aktivitet, som kommunen selv lovligt kan varetage/støtte, fx folkeoplysningsaktivitet, frivillige kultur- og fritidsaktiviteter (fx håndbold eller teater) eller frivillige aktiviteter i forbindelse med humanitært, socialt eller sundhedsmæssigt arbejde.
	+ De har et folkeoplysende, almennyttigt, kulturelt, socialt, sundhedsmæssigt eller velgørende formål.
	+ de har ikke profitformål og udøver ikke kommerciel aktivitet i modsætning til fx en privat virksomhed, der har til formål at tjene penge til aktionærerne, eller en professionel fodboldklub\*, der udøver en kommerciel virksomhed, dvs. har til formål at oparbejde fortjeneste.
	+ Under Gruppe 2A hører sociale foreninger/frivillige sociale foreninger, humanitære og velgørende foreninger, patientforeninger, lokalråd og borgerforeninger, almennyttige foreninger, hobbybetonede foreninger, kulturelle foreninger, politiske foreninger og selvorganiserede grupper. Gældende betingelser for gratis brug af faciliteter skal dog være opfyldt.

**Foreninger mv., der kan benytte faciliteter til en pris, der er lavere end markedspris (Gruppe 2B):**

* Under denne gruppe hører lokale foreninger mv. omfattet af Gruppe 1 og Gruppe 2A, når de opkræver entré af tilskuere (fx til et lokalt amatøridrætsarrangement), når aktiviteten ikke er foreningens kerneaktivitet, når de opkræver deltagerbetaling (dog kun hvis aktiviteten ikke ligger inden for foreningens kerneaktivitet), eller når de på anden vis ikke opfylder gældende betingelser for vederlagsfri brug af faciliteter. Hvis der er tale om et kommercielt arrangement/aktivitet, skal foreningen dog betale markedspris (gruppe 3).
* Det forhold, at der opkræves entré fra tilskuere eller opkræves deltagerbetaling, udelukker i øvrigt ikke fra Gruppe 2B, hvis overskuddet anvendes til formål, som kommunen lovligt kan støtte (fx foreningsaktiviteter, fremme af idræts- og kulturliv i kommunen, fremme af folkesundhed osv.). Det samme gælder, hvis der er salg fra boder af øl, vin, mad, merchandise mv., da dette antages at knytte sig naturligt til afholdelse af et kultur- eller idrætsarrangement og lignende (accessorisk virksomhed).

**Hvem skal betale markedspris for at bruge kommunens faciliteter (Gruppe 3):**

* Foreninger og øvrige sammenslutninger, der har et profitformål (fx virksomheder og professionelle klubber\*), eller hvor aktiviteten er kommerciel/erhvervsmæssig, dvs. har til formål at oparbejde fortjeneste.
* Idrætsforbund og idrætsorganisationer, hvis de har profitformål, eller hvis aktiviteten er kommerciel eller ikke er for lokalforeningens medlemmer.
* Foreninger eller andre organisationer, der **ikke** er hjemmehørende i Slagelse Kommune.
* Private/lukkede foreninger med begrænset medlemstilgang, fx grundejerforeninger, antenneforeninger, boligforeninger og vandværksforeninger.
* Privatpersoner.
* Interesseorganisationer og brancheforeninger, fx arbejdsgiverorganisationer.

**\***Af afgørende betydning for vurderingen af, om en klub skal regnes som professionel eller ej, er jf. Indenrigsministeriets redegørelse om kommuners engagement i professionel fodbold fra 2001, om klubbens aktiviteter udøves for at opnå fortjeneste. Her lægges der bl.a. vægt på, hvad der står i formålsparagraffen i klubbens vedtægter, hvordan klubben er organiseret, om den har fuldtidsansatte medarbejdere, om klubben er godkendt til at tegne kontrakter med spillere, hvor meget spillere på kontrakt modtager i løn osv.

**Hvordan lejer du haller, lokaler, baner og idrætsanlæg?**

Du skal kontakte aktivitetskoordinatoren i Center for Kultur, Fritid og Borgerservice eller indsende en bookingforespørgsel via [KommuneBook](http://book.webbook.dk/slagelse/borgerportal/), hvis du ønsker at leje en af vores faciliteter til fx et arrangement. Bemærk at du først kan tage faciliteten i brug, når du har fået godkendt din forespørgsel/der er indgået en lejeaftale.

**Takster og afregning**

Gruppe 1 + Gruppe 2A:

Faciliteterne stilles gratis til rådighed.

Gruppe 2B:

Lejen fastsættes til de omkostninger, som anvendelsen af faciliteten påfører kommunen.

Gruppe 3:

Faciliteterne lejes ud til markedsprisen, dog således at kommunen som minimum får dækket omkostningerne, som anvendelsen af faciliteten påfører kommunen.

Markedsprisen er den højeste pris, som kan opnås i handel og vandel. Kommunen fastsætter markedsprisen for det lejede, fx ved at undersøge prisniveauet for tilsvarende ydelser.

Generelt for Gruppe 2B og Gruppe 3:

Lejens størrelse afhænger bl.a. af valg af facilitet, om det er et lokalt amatøridrætsarrangement mv. eller et eksternt/kommercielt arrangement, hvornår og i hvor lang tid faciliteten skal bruges, om hele faciliteten skal bruges eller ej, og hvad I har brug for af udstyr, kommunalt personale, rengøring osv.

Såfremt en forening og et idrætsforbund (eller en anden kommerciel partner) arrangerer et mesterskab, stævne, landskamp eller lignende sammen, indgås lejeaftalen normalt med forbundet/den kommercielle partner.

Hvis I opkræver entré til et kommercielt arrangement, skal I udover grundlejen også betale et beløb pr. solgt billet.

Afregning med Center for Kultur, Fritid og Borgerservice skal normalt ske senest 14 dage efter arrangementets afholdelse på grundlag af en opgørelse af tilskuertallet ved arrangementet.

Alle takster bliver vedtaget af Byrådet en gang årligt og kan ses på kommunens hjemmeside.

Beslutning om hel eller delvis nedsættelse af lejen i konkrete tilfælde kan kun træffes af Kultur- og Fritidsudvalget efter en vurdering af bl.a. aktivitet og aktivitetens formål.

Særligt om Harboe Arena Slagelse (Slagelse Stadion):

Bemærk at topfaciliteten Slagelse Stadion på baggrund af politisk beslutning kun stilles vederlagsfrit til rådighed for SBIs U17- og U19-hold. Det skyldes høje driftsomkostninger. Se gældende takstblad for priser på leje af Slagelse Stadion.

**Særligt om aflysninger:**

Hvis I alligevel ikke ønsker at leje den konkrete facilitet til jeres arrangement, skal vi have jeres aflysning hurtigst muligt og **senest 14 dage før** arrangementet. Hvis I ikke overholder fristen, er I forpligtet til at godtgøre kommunens dokumenterede omkostninger ved aflysningen.

**Privatpersoners leje af faciliteter til idrætsaktiviteter:**

Privatpersoner, der ønsker at spille fx badminton i en hal, har gennem KommuneBook mulighed for at leje/købe en eller flere ledige tider på banerne. De har også mulighed for at leje faciliteter til afvikling af stævner, arrangementer og lignende. Dog udlejes faciliteter ikke til private fester eller lignende.

Alle ledige tider på kommunens idrætsfaciliteter kan som udgangspunkt lejes/købes af privatpersoner, der ønsker at dyrke idræt. I skal betale den af Byrådet fastsatte takst for leje af en bane, hvilket kan ske via et betalingsmodul på KommuneBook. På sigt kan booking og betaling evt. også ske via en app, der ”taler sammen” med bookingsystemet.

For at understøtte selvorganiseret idræt vil der på sigt blive mulighed for at købe tider i sommerferien i to af kommunens haller, hvor der ellers normalt er lukket. Der kan desuden på sigt (som et forsøg) åbnes op for, at specifikke tider i kommunens faciliteter øremærkes selvorganiseret idræt.

**Generelle bestemmelser for leje af haller, lokaler og anlæg**

I må ikke tage faciliteten i brug, før I har fået godkendt jeres bookingforespørgsel og dermed fået tilladelse af Center for Kultur, Fritid og Borgerservice til at bruge lokalet/hallen/anlægget. Ved arrangementer skal der indgås en kontrakt.

I har selv ansvaret for at indhente de fornødne tilladelser til jeres arrangement, fx lejlighedstilladelse og tilladelse til midlertidig overnatning. I skal indsende en kopi af de indhentede tilladelser til Center for Kultur, Fritid og Borgerservice på mailen fritid@slagelse.dk

Hvis I er i tvivl om, hvilke tilladelser der kræves til jeres arrangement, kan I med fordel besøge Beredskabets hjemmeside eller kontakte aktivitetskoordinatoren i Fritidsafdelingen.

Der skal være ansvarlige ledere/instruktører til stede, når I lejer kommunens faciliteter. Når selvorganiserede/privatpersoner benytter faciliteten, skal den person, som har lejet/købt tiden, og som dermed er kontaktperson, være til stede.

Kontrolfunktion mv. ved arrangementer varetages af de personer/klubber, som er udpeget til det. Hvis det er et større arrangement, skal I desuden udpege en person til brandvagt.

Lokaler/haller/anlæg må kun benyttes til det formål, hvortil de er stillet til rådighed.

I skal efterlade omklædningsrum og øvrige brugte lokaler/faciliteter i opryddet stand, og ting skal stilles på plads. Rygning er forbudt, ligesom det ikke er tilladt at medbringe og indtage alkoholiske drikke.

Efterlades det lejede ikke i opryddet stand, foretager kommunen rengøring mv. på lejers regning, medmindre andet er aftalt.

Ved større arrangementer, udstillinger, koncerter mv. skal I regne med omkostninger til ekstra rengøring.

Center for Kultur, Fritid og Borgerservice kan inddrage jeres tilladelse til at leje lokalet/hallen/anlægget, hvis I ikke overholder gældende ordensregler for faciliteten og anvisninger fra Center for Kultur, Fritid og Borgerservice og servicepersonalet.

Såfremt der på grund af anden brug af banerne/anlæggene end aftalt er behov for en efterfølgende reetablering af disse, vil det ske for lejers regning.

Ved udlejninger skal I betale fra det tidspunkt, hvor faciliteten ønskes åbnet, og til den er ryddet og forladt.

Når I benytter vores haller, idrætsanlæg, omklædningsfaciliteter, skolelokaler mv., har I erstatningsansvar for inventar og udstyr.

# **Reklamer og reklamesalg**

Center for Kultur, Fritid og Borgerservice kan give tilladelse til opsætning/salg af faste og lejlighedsvise reklamer på kommunens idrætsfaciliteter på nærmere angivne pladser i en nærmere aftalt periode.

Det er således Center for Kultur, Fritid og Borgerservice, som anviser, hvor og hvornår der må opsættes reklamer på den pågældende idrætsfacilitet, herunder hvilke pladser kommunen selv vil anvende til reklamering. Rammer for reklamesalg på kommunens idrætsfaciliteter er beskrevet nedenfor. Bemærk at gruppeinddelingen nedenfor er den samme, som står nævnt i ovennævnte kapitel om udleje af idrætsfaciliteter.

**Gruppe 1: Godkendte folkeoplysende foreninger:**

Din godkendte folkeoplysende forening kan efter særskilt tilladelse fra Center for Kultur, Fritid og Borgerservice opsætte/sælge *faste reklamer* (der er opsat i den periode, lejekontrakten løber) og gentagne *enkeltdagsreklamer* (reklamer, som opsættes ved flere ensartede arrangementer i løbet af en sæson) på nærmere angivne pladser på faciliteter, hvor I er faste brugere. Dvs. på faciliteter, hvor I har fået tildelt trænings-/kamptider i en hel sæson.

Din forening kan også få tilladelse til at opstille/sælge reklamer til et enkeltstående arrangement, hvis I er arrangør af/deltager i det pågældende arrangement.

Kommuner skal jf. Reklameloven opkræve markedsprisen for andres reklamering på kommunal ejendom, herunder idrætsfaciliteter. Markedsprisen er defineret som den højest opnåelige pris i handel og vandel. Kravet skal sikre, at kommunen ikke yder indirekte støtte til erhvervsdrivende. Din folkeoplysende forening skal derfor ligeledes opkræve markedsprisen, når I indgår aftale om salg af reklamer til andre på kommunens idrætsfaciliteter.

For at understøtte foreningslivet er det vedtaget, at foreninger **ikke** skal betale reklameafgift til kommunen. Foreningerne beholder dermed alle indtægter fra reklamesalget.

**Gruppe 2A + Gruppe 2B: Foreninger/sammenslutninger, som kommunen kan støtte efter kommunalfuldmagten mv.:**

Hvis kommunen kan støtte din forening eller sammenslutning efter kommunalfuldmagten eller den skrevne lovgivning, kan I efter særskilt tilladelse fra Center for Kultur, Fritid og Borgerservice opsætte/sælge *faste reklamer* og gentagne *enkeltdagsreklamer* på nærmere angivne pladser på idrætsfaciliteter, hvor I er faste brugere. Det vil fx være tilfældet, hvis I lejer en facilitet til jeres turneringskampe i en sæson.

I kan også få tilladelse til at opstille/sælge reklamer til et enkeltstående arrangement, hvis I er arrangør af/deltager i det pågældende arrangement.

I skal ligesom kommunen opkræve markedspris fra tredjemand, når I indgår reklameaftaler på kommunens idrætsfaciliteter.

I skal **ikke** betale reklameafgift til kommunen og kan derfor beholde alle indtægter fra reklamesalget.

**Gruppe 3: Kommercielle aktører, professionelle klubber mv.:**

Center for Kultur, Fritid og Borgerservice kan indgå aftale med kommercielle aktører, professionelle klubber og andre i Gruppe 3, der lejer kommunens idrætsfaciliteter til kampe, koncerter mv., om, at disse aktører mod betaling af markedspris til kommunen kan opsætte/sælge faste og lejlighedsvise reklamer på nærmere angivne pladser på faciliteten.

Faste og gentagne enkeltdagsreklamer kan opsættes/sælges af facilitetens faste lejere. Fx en professionel klub, der lejer faciliteten til turneringskampe i en hel sæson. Enkeltdagsreklamer kan opsættes/sælges af dem, der lejer faciliteten til det pågældende arrangement.

Reklamesalget kan foregå på følgende måder:

Kommunen sælger reklamerettigheden til lejer:

Her indgår kommunen aftale med lejer om, at lejer mod betaling af markedspris overtager rettigheden til at indgå aftale om reklamer på alle eller nærmere angivne reklamepladser på faciliteten i en bestemt periode. Lejer kan herefter videresælge reklamepladserne til interesserede købere.

Forud for indgåelse af aftale med lejer vil kommunen normalt indhente en vurdering fra en ekstern aktør af markedsværdien af reklamepladserne i den pågældende facilitet.

Reklamerettigheden kan sælges særskilt eller indgå i lejen, således at lejer betaler en højere leje end taksten på takstbladet, men til gengæld får ret til at opstille/sælge reklamer på faciliteten og beholde alle eller en nærmere aftalt andel af indtægterne fra reklamesalget. Prisen for rettighederne kan sættes lavere, såfremt kommunen får del i reklameindtægterne.

Lejer anviser køber af reklameplads til kommunen:

Hvis en kommerciel aktør, professionel klub mv. (Gruppe 3) formidler kontakt til en køber af reklamepladser og dermed bidrager væsentligt til, at kommunen får solgt disse, kan lejer efter en konkret vurdering modtage vederlag/en andel af provenuet – dog maksimalt markedsprisen for den leverede ydelse, da der ellers vil være tale om ulovlig støtte til erhvervsvirksomheder.

Vederlaget/andelen af provenuet må således ikke være højere end, hvad en privat agentvirksomhed e.l. vurderes at ville kræve af betaling for ydelsen. Forud for fastsættelsen af vederlaget kan kommunen indhente en pris hos relevante agentvirksomheder mv.

**Afregning for reklamesalg:**

Afregning for faste reklamer sker en gang om året – og indsendes til fritid@slagelse.dk enten den 1. juni eller 1. december, alt efter om reklameaftalen løber i en sæson eller et kalenderår.

Afregning for lejlighedsvise reklamer (gentagne enkeltdagsreklamer og enkeltdagsreklamer) sker løbende til fritid@slagelse.dk og som udgangspunkt umiddelbart efter det pågældende arrangement.

**Generelle betingelser for reklamering:**

Placering og udformning af reklamer samt valg af materiale til disse skal som udgangspunkt godkendes af Center for Kultur, Fritid og Borgerservice.

Alle reklamer skal overholde gældende lovgivning, herunder Markedsføringslovens regler.

Alle reklamer skal desuden overholde andre love, der begrænser reklameretten, samt Lov om forbud mod tobaksreklamer.

Derudover skal alle reklamer leve op til Reklameloven og kommunalretlige principper om neutralitet og saglighed. Reklamerne må således ikke indeholde religiøse eller politiske budskaber af nogen art, og der må ikke opsættes reklamer, som kan virke anstødelige.

Kommunen tillader endvidere ikke reklamer for alkohol og spiritus.

Kommunen kan til enhver tid ophæve en reklameaftale og fjerne reklamen, hvis denne ikke overholder ovennævnte lovgivning og principper.

Hvis flere faste brugere ønsker at opstille/sælge faste reklamer på samme facilitet, kan Center for Kultur, Fritid og Borgerservice fastsætte en fordeling af reklamepladserne, hvis der ikke mellem foreningerne/brugerne kan opnås enighed herom.

Den forening mv., der har opsat/solgt reklamen, er til enhver tid ansvarlig for, at den bliver vedligeholdt og fremtræder i en stand, som kan godkendes af Center for Kultur, Fritid og Borgerservice.

Alle udgifter i forbindelse med reklamepladsen (produktion, opsætning, nedtagning, udbedring af skader m.m.) skal dækkes af den forening mv., der har opsat/solgt reklamen.

Når lejemålet for en fast reklame er ophørt, skal den forening mv., der har opsat/solgt reklamen, straks fjerne det pågældende reklameskilt.

I må som hovedregel først opsætte enkeltdagsreklamer og gentagne enkeltdagsreklamer umiddelbart før arrangementets afholdelse. Og I skal tage dem ned igen umiddelbart efter arrangementet, med mindre andet er aftalt.

Reklamearealer kan kun udvides efter forudgående godkendelse fra Center for Kultur, Fritid og Borgerservice.

Bemærk at jeres reklamer vil blive overdækket/fjernet, hvis pladsen skal bruges af andre arrangører/lejere til et konkret arrangement.

Det kan fx være, hvis kommunen lejer idrætsfaciliteten ud til en stor idræts- eller kulturbegivenhed, og arrangøren af denne ønsker at sælge bandereklamer til arrangementet. Eller hvis kommunen selv ønsker at sælge reklamepladser/reklamerettigheder til et arrangement.

Jeres reklamer kan også blive overdækket/fjernet forud for et arrangement, såfremt reklamerne kolliderer med arrangøren af arrangementets interesser, forpligtelser eller samarbejdspartnere.

Opgaven med at overdække/fjerne reklamer påhviler den arrangør, som ønsker at gøre brug af reklamepladserne. Arrangøren skal ligeledes fjerne overdækning/genetablere reklamer efter arrangementet. Hjælp fra servicepersonale kan dog tilkøbes.

Kommunen kan kræve en reklameaftale genforhandlet, såfremt der sker væsentlige ændringer. Det kan fx være, at facilitetens primære bruger er rykket op i en højere række.

# **Salg af navnesponsorater til idrætsfaciliteter**

Kommunen kan indgå aftale om salg af navnerettighed til idrætsfaciliteter, fx Slagelse Stadion eller Antvorskovhallen, til markedsprisen. Der kan være tale om et permanent salg i en nærmere angivet periode eller et navneskift ved bestemte lejligheder/klubbers kampe. Det er altid kommunen, der sælger navnerettighederne.

Kommunen indhenter forud for indgåelse af aftale en vurdering af markedsværdien fra et relevant firma og/eller foretager en konkurrenceudsættelse af salget af navnet.

Såfremt en forening, som kommunen kan yde støtte til efter Folkeoplysningsloven (Gruppe 1) eller kommunalfuldmagten mv. (Gruppe 2A + B), har bidraget væsentligt til at få aftalen om navnesponsorat i stand (fx ved at formidle kontakt til køber), kan foreningen efter en konkret forhandling få udbetalt vederlag/kommission for salgsarbejdet.

Fordelingen af indtægter vil som hovedregel være 50 % til kommunen og 50 % til foreningen.

Hvis en kommerciel aktør, professionel klub e.l. (Gruppe 3) har bidraget væsentligt til at få aftalen om navnesponsorat i stand (fx ved at formidle kontakt til køber), kan kommunen yde en betaling herfor. Denne vil blive fastsat på markedsvilkår, så det sikres, at kommunen ikke yder ulovlig støtte til erhvervsvirksomheder. Betalingen må således ikke være højere end, hvad en privat agentvirksomhed vurderes at ville kræve af betaling for den leverede ydelse.

Aftaler om salg af navnerettighed skal godkendes af Byrådet, før de kan træde i kraft.

Ved salg af navnerettigheder bør der som udgangspunkt tages højde for facilitetens geografiske placering, således at fx bynavnet e.l. indgår i det nye navn.

# **Salg af mad og drikke**

Hvis I gerne vil sælge mad og drikke, når I låner/lejer en af kommunens idrætsfaciliteter, skal I selv indhente fornødne tilladelser til salg på området fra relevante myndigheder.

Hvis der er en forpagter i den pågældende hal/idrætsanlæg, er I dog forpligtet til at benytte vedkommende og kan således ikke selv stå for salg af mad og drikke, medmindre forpagteren giver tilladelse til dette.